Awo Yehowa Odasefoi Tsuŋ Yɛ Russia Yɛ Amɛhemɔkɛyeli Lɛ Hewɔ\nKANEMƆ YƐ Afrikaans Albania Armenia Azerbaijani Blɔfo Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatia Czech Denmark Dutch Estonia Ewe Fiji Finland French Ga Georgia Germany Hausa Hela Hiligaynon Hungary Iban Iloko Indonesia Italia Japan Kinyarwanda Kirghiz Kirundi Korea Lingala Lithuania Malagasy Myanmar Norway Poland Portugal (Portugal) Portuguese (Brazil) Romania Russia Serbia (Roma) Serbian (Cyrillic) Sinhala Slovak Slovenia Spania Swahili Sweden Tagalog Thailand Turkey Twi Ukrain Vietnam Xhosa Yoruba\nAwo Amɛ Tsuŋ Yɛ Amɛhemɔkɛyeli Lɛ Hewɔ\nRussia nɔyeli lɛ kã he amɛmiiwa Yehowa Odasefoi ayi, ni nɔ ni amɛfeɔ lɛ tamɔ nɔ ni amɛfee yɛ Soviet Union beiaŋ lɛ pɛpɛɛpɛ. Be ni shɛɔ February 18, 2019 lɛ, awo Odasefoi 26 tsuŋ be ni ayeko amɛ sane, atsĩ mɛi 26 naa yɛ amɛ diɛŋtsɛ amɛshĩai, ni aŋmɛɛɛ mɛi 46 hu gbɛ ni amɛshi amɛmaŋ lɛ nɔ kɛya maŋ kroko nɔ yɛ Russia. Afolɔ amɛ fɛɛ amɛnaa akɛ amɛtse kuu ko ni feɔ yiwalɛ nii, loo amɛkɛ amɛhe edɔmɔ kuu lɛ, loo amɛkɛ amɛshika miifĩ nakai kuu lɛ sɛɛ. Amrɔ nɛɛ aata Odasefoi aaafee 140 adaaŋ akɛ abaaná amɛhe sane ko lo.\nJuly 2018 lɛ, Omsk onukpai lɛ wo Odasefonyo yoo ko tsuŋ be ni ayeko esane, no ji klɛŋklɛŋ kwraa ni awo yoo tsuŋ nakai, ni enɛ baafee naagba waa. Eyɛ mli akɛ ajie lɛ ni amrɔ nɛɛ atsĩ enaa yɛ lɛ diɛŋtsɛ eshĩa moŋ, shi nyɔji fioo komɛi asɛɛ yɛ October 2018 mli lɛ, polisifoi ni yɔɔ Sychevka maŋ lɛ mli lɛ mɔmɔ Yehowa Odasefoi yei enyɔ krokomɛi. Amɛyɛ tsuŋwoohe lolo ni ayeko amɛsane, ni akpɛ mli akɛ ajieŋ amɛ kɛyashi May 19, 2019.\nMaŋ onukpai lɛ ka akɛ amɛbaadamɔ sane ni aye yɛ April 2017 ashi Odasefoi lɛ ni atsĩ amɛnaa lɛ, kɛ maŋ lɛ mla ko (Article 282) ni akɛkojoɔ ojotswalɔi, shi amɛtsɔ hiɛ amɛbu shi lɛ nɔ amɛjie amɛnaa. Shi yɛ anɔkwale mli lɛ, amɛmiigbala Yehowa Odasefoi lɛ atoi yɛ amɛjamɔ ni bɛ basabasa lɛ hewɔ. Kɛ́ aye mɛi ni amɔmɔ nɛɛ sane ni amɛye fɔ lɛ, no lɛ, abaawo amɛteŋ mɛi komɛi Tsuŋ afii nyɔŋma sɔŋŋ.\nKɛjɛ February 2018 kɛbaa nɛɛ, polisifoi kɛ amɛhenɔi lɛ tsɔɔ gbɛ pɔtɛɛ ko nɔ amɛmɔmɔɔ Yehowa Odasefoi ni amɛwoɔ amɛ tsuŋ. Polisifoi ni hiɛ tui jwaa Odasefoi ashĩai ni amɛboteɔ mli, ni bei pii lɛ amɛkɛ tui lɛ yamamɔɔ shĩabii lɛ ahiɛ​—gbekɛbii kɛ mɛi ni egbɔlɔ fɛɛ fata he​—ni amɛnyɛɔ amɛnɔ koni amɛkamɔ shikpɔŋ. Polisifoi nɛɛ gbɛlɛɔ Odasefoi lɛ atsũi lɛ amli, ni amɛloɔ amɛnibii kɛyaa, ni amɛkɛ amɛteŋ mɛi komɛi yaa amɛyawoɔ amɛ tsuŋ be ni amɛta amɛdaaŋ sɛɛ. Mɛi ni taa Odasefoi lɛ adaaŋ lɛ folɔɔ amɛteŋ mɛi komɛi anaa akɛ amɛkɛ amɛhe miiwo yiwalɛ nifeemɔi amli, kɛkɛ lɛ amɛbi koni saneyelihe lɛ awo amɛ tsuŋ dani sɛɛ mli lɛ aye amɛ sane. Kɛ́ awo Odasefoi lɛ tsuŋ lɛ, sɛɛ mli lɛ, mɛi ni taoɔ sane lɛ mli lɛ biɔ ni saneyelihe lɛ ahã amɛya nɔ amɛhi jɛmɛ fioo, ni efɔɔ kaa akɛ saneyelihe lɛ kpɛlɛɔ amɛnibimɔ lɛ nɔ.\nFebruary 15, 2019 lɛ, sane ko ba yɛ Surgut ni ehiii kwraa, no ji akɛ polisifoi tee Odasefoi ni yɔɔ jɛmɛ lɛ ashĩai amli amɛyagbɛlɛ amɛnibii amli, ni no sɛɛ lɛ, amɛpiŋ amɛteŋ hii kpawo. Amɛjie hii nɛɛ ahe efolo, ahãaa amɛnyɛ amɛmu, akɛ nu shwie amɛpampam kɛsu amɛtsui, ayi amɛ, ni akɛ tui shilɛshilɛɛ amɛwamɔhei. Sane ni yɔɔ taŋ nɛɛ ba yɛ amralo lɛ ɔfis ko (Russian Investigative Committee) ni yɔɔ ŋwɛitsu ko nɔ yɛ Surgut lɛ. Aata Odasefoi 19 (ni yoo kome fata he) ni afolɔ amɛnaa akɛ amɛmiito yiwalɛ nifeemɔi ahe gbɛjianɔ lɛ adaaŋ. Awo hii ni apiŋ amɛ lɛ ateŋ mɛi etɛ tsuŋ be ni ayeko amɛsane.\nAwo Dennis Christensen Tsuŋ Be Ni Efeko Nɔ Ko\nBe ni akɛ nɔ ni miihe ashɛ afi sɔŋŋ eye Denmarknyo Dennis Christensen ni eye afii 46 lɛ sane yɛ saneyelihe nɔ ni fe shii 50 sɛɛ lɛ, saneyelihe lɛ bua akɛ awo lɛ tsuŋ afii ekpaa yɛ Yehowa Odasefonyo ni eji lɛ hewɔ. Yɛ February 6, 2019 lɛ, Kojolɔ Aleksey Rudnev ni sɔmɔɔ yɛ Zheleznodorozhniy District Court ni yɔɔ Oryol lɛ kane saneyelihe lɛ yiŋkpɛɛ ni tsɔɔ akɛ, awo Owula Christensen tsuŋ yɛ enaa ni afolɔ akɛ ‘eeto kuu ko ni feɔ yiwalɛ nii lɛ he gbɛjianɔ’ lɛ hewɔ, ni adamɔ Russia mla ko (Article 282.2(1)) ni akɛkojoɔ ojotswalɔi lɛ nɔ amu sane lɛ naa nakai. Elɔyafoi lɛ ebi koni akwɛ sane lɛ mli ekoŋŋ.\nYɛ May 25, 2017 lɛ, polisifoi ni jɛ Federal Security Services ni hiɛ tui kɛ tawuu nibii krokomɛi lɛ bafee basabasa yɛ Yehowa Odasefoi akpee ni amɛfeɔ lɛ daa otsi lɛ eko shishi yɛ Oryol ni amɛmɔ Owula Christensen. Kɛjɛ nakai beiaŋ kɛbaa nɛɛ ehi tsuŋwoohe ko (Detention Facility No. 1) ni yɔɔ Oryol kpokpaa lɛ nɔ lɛ.\nAabɔ Mɔdɛŋ Koni Afo Tsuŋ Ni Awoɔ Mɛi Ni Efeko Nɔ Ko Asɛɛ\nBɔ ni awaa Yehowa Odasefoi lɛ ayi waa yɛ Russia lɛ tsɔɔ akɛ, jeee Yehowa Odasefoi anitsumɔhe ni yɔɔ mla naa hegbɛ lɛ naa ni amɛtsĩ lɛ pɛ amɛtaoɔ, shi amɛmiitao amɛtsĩ amɛjamɔ lɛ hu naa kwraa. Kɛbashi bianɛ lɛ, Odasefoi ni efeko nɔ ko lɛ alɔyafoi lɛ ebɔ amɛhewɔ mɔdɛŋ shi loloolo lɛ, amɛnyɛko amɛhã afo tsuŋ ni awoɔ Odasefoi lɛ sɛɛ, no hewɔ lɛ, amɛŋmala enɛ he saji kɛhã kui ni ji UN Human Rights Committee kɛ UN Working Group on Arbitrary Detention, ni amɛbi hu koni Yuropabii Asaneyelihe Ni Yeɔ Hegbɛi Ni Adesai Yɔɔ Lɛ Ahe Saji lɛ akwɛ sane lɛ mli. Yehowa Odasefoi ni yɔɔ jeŋ fɛɛ lɛ heɔ amɛyeɔ akɛ, etsɛŋ ni saneyelihei ni kwɛɔ maŋsɛɛ saji amli lɛ baakwɛ koni Russia afo bɔ ni ewaa amɛnyɛmimɛi ni amɛkɛjáa Nyɔŋmɔ lɛ ayi lɛ sɛɛ.\nMɔ Ko Ni Awo Lɛ Tsuŋ Yɛ Ehenilee Hewɔ Lɛ He Sane\nAfɔ Feliks Makhammadiyev afi 1984 yɛ Karshi, ni yɔɔ Uzbekistan lɛ. Be ni Feliks edako lɛ, esumɔɔ nitɛŋmɔ, lalawiemɔi, kɛ lalai aŋmalamɔ. Sɛɛ mli lɛ, ekase kɔmpiuta programming kɛ wɛbsaiti feemɔ. Be ni eji oblanyo lɛ, ekɛ ehe wo kpɔiaŋgbɔlemɔ nifeemɔi amli waa.\nFeliks kɛ Yehowa Odasefoi bɔi bɔɔ be ni efã kɛtee Saratov yɛ afi 2002 lɛ. Ená miishɛɛ waa akɛ ebaakase Nyɔŋmɔ yiŋtoo akɛ ebaafo awuiyeli kɛ jalɛsane ni ayeee sɛɛ lɛ he nii waa. Yɛ afi 2011 lɛ, ekɛ Yevgeniya ni lɛ hu esumɔɔ nitɛŋmɔ waa lɛ bote gbalashihilɛ mli. Amɛkase maŋsɛɛ wiemɔi kɛ baisiko tamɔ.\nEfee Feliks wekumɛi kɛ nanemɛi ni jeee Yehowa Odasefoi lɛ po naakpɛɛ akɛ, abu nuu ni he jɔ nɛɛ akɛ “awuiyelɔ.” Amɛgbɛkpamɔ ji akɛ, etsɛŋ abaajie lɛ kɛje tsuŋwoohe lɛ ni mɔ fɛɛ mɔ baana akɛ nibii ni akɛ folɔ enaa lɛ fɛɛ ji amale.\nAwo Odasefoi 26 tsuŋ.\nPolisifoi yatutua shĩai yɛ Surgut kɛ Lyantor ni yɔɔ Khanty Mansi Autonomous Kpokpaa lɛ nɔ lɛ. Amɔmɔ Odasefoi hii etɛ ni awo amɛtsuŋ be ni ayeko amɛsane.\nPolisifoi yatutua shĩai yɛ Uray. Amɔ Odasefonyo kome ni awo lɛ tsuŋ be ni ayeko esane.\nPolisifoi yatutua shĩai yɛ Saransk. Amɔmɔ Odasefoi hii etɛ ni awo amɛtsuŋ be ni ayeko amɛsane.\nZheleznodorozhniy District Court lɛ ye Dennis Christensen sane ni amɛbu lɛ fɔ ni amɛbua akɛ abaawo lɛ tsuŋ afii ekpaa.\nPolisifoi yatutua shĩai yɛ Ivanovo. Amɔ Odasefonyo kome ni awo lɛ tsuŋ be ni ayeko esane.\nBe ni Odasefonyo nuu ko ni polisifoi sama lɛ lɛ tee Neftekumsk polis steshɛŋ lɛ koni eyabɔ emaniɛ lɛ, oya nɔŋŋ ni amɛwo lɛ tsuŋ.\nPolisifoi yatutua shĩai yɛ Neftekumsk. Amɔmɔ Odasefoi hii enyɔ ni awo amɛ tsuŋ be ni ayeko amɛsane.\nPolisifoi yatutua mɛi komɛi ni ebua amɛhe naa yɛ café ko. Amɔmɔ Odasefoi hii babaoo ni awo amɛ tsuŋ be ni ayeko amɛsane.\nPolisifoi yatutua shĩai yɛ Novosibirsk ni amɛmɔ Odasefonyo kome ni amɛwo lɛ tsuŋ be ni ayeko esane.\nPolisifoi yatutua shĩai yɛ Dyurtuli ni amɛmɔ Odasefonyo kome ni amɛwo lɛ tsuŋ be ni ayeko esane.\nPolisifoi kɛ maŋ he bulɔi krokomɛi yatutua shĩai yɛ Kirov. Amɔmɔ Odasefoi hii babaoo ni Andrzej Oniszczuk ni jɛ Poland hu fata he lɛ ni awo amɛ tsuŋ be ni ayeko amɛsane.\nPolisifoi kɛ maŋ he bulɔi krokomɛi yatutua shĩai yɛ Sychevka ni amɛmɔ Nataliya Sorokina kɛ Mariya Troshina. Awo yei enyɔ nɛɛ tsuŋ be ni ayeko amɛsane, amɛbaahi jɛmɛ kɛyashi February 19, 2019. Kɛ́ Anastasiya Polyakova ni amɔ lɛ yɛ July lɛ fata he lɛ, belɛ, awo Odasefoi yei etɛ tsuŋ yɛ Russia akɛ amɛkɛ amɛhe miiwo awuiyeli nifeemɔ mli.\nPolisifoi kɛ FSB nitsulɔi komɛi yatutua shĩai yɛ Khabarovsk. Amɔ Odasefonyo kome ni awo lɛ tsuŋ be ni ayeko esane.\nPolisifoi yatutua yoo onukpa ko ni ebi nuu ji Odasefonyo lɛ shĩa ni amɛmɔ ebi nuu lɛ. Awo lɛ tsuŋ be ni ayeko esane.\nPolisifoi akuu ko (Special Rapid Response Unit of the Russian National Guard) ní aje gbɛ atsɔse amɛ yatutua shĩai yɛ Kostroma. Awo Odasefonyo kome tsuŋ be ni ayeko esane.\nPolisifoi kɛ FSB nitsulɔi komɛi yatutua shĩai yɛ Berezovskiy. Amɔmɔ Odasefoi enyɔ ni awo amɛ tsuŋ be ni ayeko amɛsane.\nPolisifoi tee Odasefoi babaoo ashĩai amli yɛ Penza ni amɛyagbɛlɛ jɛmɛ. Amɔ Odasefonyo kome ni awo lɛ tsuŋ be ni ayeko esane.\nPolisifoi yatutua shĩai yɛ Omsk. Amɛmɔmɔ Sergey kɛ Anastasiya Polyakov ni amɛwo amɛ tsuŋ be ni ayeko amɛsane. Owulaŋa Polyakova ji Odasefonyo yoo klɛŋklɛŋ ni Russian Federation lɛ wo lɛ tsuŋ akɛ ekɛ ehe eyadɔmɔ kuu ko ni feɔ yiwalɛ nii.\nPolisifoi mɔ Andrey Stupnikov yɛ kɔɔyɔɔ lɛjiadaamɔhe ko yɛ Krasnoyarsk ni awo lɛ tsuŋ be ni ayeko esane.\nPolisifoi yatutua shĩai yɛ Saratov. Amɔmɔ Odasefoi hii babaoo ni awo amɛ tsuŋ be ni ayeko amɛsane.\nPolisifoi yatutua shĩai yɛ Tomsk kɛ Pskov. Amɔ Odasefonyo kome ni awo lɛ tsuŋ be ni ayeko esane.\nPolisifoi yatutua shĩai yɛ Orenburg, Birobidzhan, Perm, Naberezhnye Chelny, Magadan, kɛ Khabarovsk. Amɔmɔ Odasefoi hii nyɔŋma ni awo amɛ tsuŋ be ni ayeko amɛsane.\nPolisifoi yatutua shĩai yɛ Ufa, Polyarny, Vladivostok, kɛ Shuya. Amɔmɔ Odasefoi hii babaoo ni awo amɛ tsuŋ be ni ayeko amɛsane.\nAje Dennis Christensen sane lɛ shishi yɛ Zheleznodorozhniy District Court lɛ, ni Kojolɔ Aleksey Rudnev ji mɔ ni kwɛ sane lɛ.\nAtsi Dennis Christensen sane lɛ ato shii abɔ, he klɛŋklɛŋ ni atsi ato yɛ ji Sovietskiy District Court lɛ, no sɛɛ lɛ, Zheleznodorozhniy District Court lɛ hu.\nSovietskiy District Court ni yɔɔ Oryol lɛ hã awo Dennis Christensen tsuŋ nyɔji enyɔ be ni ayeko esane.\nPolisifoi yagbɛ Odasefoi akpee yɛ Oryol ni amɔ Dennis Christensen.\nKɛ́ ootao ona Yehowa Odasefoi fɛɛ ni awo amɛ tsuŋ amrɔ nɛɛ yɛ amɛhemɔkɛyeli lɛ hewɔ yɛ Russia lɛ, klilimɔ link ni yɔɔ shishigbɛ lɛ.\nAwo Amɛ Tsuŋ Yɛ Amɛhemɔkɛyeli Lɛ Hewɔ​—Russia (PDF)\nAwo Amɛ Tsuŋ Yɛ Amɛhemɔkɛyeli Lɛ Hewɔ​—Russia